ANC-hoë 'n tweede keer geskors | Maroela Media
ANC-hoë 'n tweede keer geskors
Die ANC sal twee lede van sy nasionale uitvoerende komitee (NEC) na die Wes-Kaap stuur om met die plaaslike partystrukture te help nadat Faiez Jacobs, die provinsiale sekretaris, Maandag die tweede keer uit sy pos geskors is.
Yonela Diko, 'n woordvoerder vir die party, het gesê Jacobs is amptelik geskors hangende die uitkoms van 'n dissiplinêre proses. Dika het gesê Jacobs het versoek dat die dissiplinêre proses deur die ANC op nasionale eerder as provinsiale vlak hanteer word.
"Dit is sy prerogatief as senior persoon in die provinsie [om dit te versoek]," het hy gesê.
Jacobs is in Desember voorlopig geskors toe hy na bewering 'n personeellid aangerand het. Die party het egter verlede week die skorsing omgekeer aangesien dit nie volgens die behoorlik proses gedoen is nie. Hy is Maandag volgens die behoorlike stappe van die party se skorsingproses geskors.
Die omwenteling volg net maande voor die plaaslike regeringsverkiesings waartydens die ANC hoop om die Wes-Kaap uit die politieke beheer van die DA terug te wen.
Diko het berigte dat die twee NEC-lede die provinsiale strukture heeltemal sal oorneem, ontken. "Hulle is net hier om te help. Die kantore van die voorsitter en die sekretaris-generaal sal voortgaan om te funksioneer soos voorheen."
Intussen het Patricia de Lille, Kaapstad se burgemeester, gesê die ANC is nou "leierloos".
"Om Luthuli-huis-opsigters in te stuur om Marius Fransman, die Wes-Kaapse ANC-voorsitter, en Faiez Jacobs, die sekretaris, te vervang terwyl hulle geskors is, is 'n bekentenis deur Luthuli-huis dat die ANC in die Wes-Kaap in wanorde gedompel is," het De Lille gesê.
Fransman is ook geskors nadat hy deur 'n jong vrou, wat glo in diens van die party was, van seksuele teistering aangekla is. Fransman het die bewerings ontken en gesê dit is deel van 'n politieke sameswering teen hom.